|  |
| --- |
| **Op. 1:1-3****“Geseënd as jy die openbaring van Jesus Christus lees, hoor en ter harte neem.”***Andries Burger, Pinetown Gemeente, 03 April 2022* |

*Sing:* *Lied 157:1,2; Ps. 48:1,4(T); “Fil. 4:4 sê ...”; Oorwinningslied; “Vrede”*

Van die eerste dag van my bevestiging as predikant het ek geweet dat die dag gaan kom wat ek deur Openbaring sal preek.

Nie net omdat ek uiteindelik die hele Bybel sal wil preek nie, maar omdat ek regtig dink dat ons nie genoeg verlang na Christus se wederkoms nie.

En ons verlange is so min omdat ons nie besef hoe wonderlik dit sal wees om by Hom te wees nie...

Ons is só vasgewoel in hierdie lewe duskant die graf dat Jesus se wederkoms en ons lewe na die dood by Hom meestal net ŉ gedagte bly op die kantlyn van ons lewens.

Dink só daaraan, waarom sou ŉ bruid nie na haar bruidegom verlang nie?

Dalk omdat sy nie besef hoe wonderlik haar bruidegom is nie, of omdat sy nie besef hoe wonderlik hulle saamwees sal wees nie.

Ons besef dalk nog hoe wonderlik ons Bruidegom is...

maar as ons sou besef hoe asemrowend dit sal wees wanneer Hy kom –

 dan sal ons met ŉ obsessie daarna verlang.

En wanneer dit vir ons lyk en voel of alles om ons wil vergaan,

sal ons opgewondenheid net meer word...

 want ons weet hoe erger dit gaan, hoe nader is sy koms...

Dit is die boodskap van hierdie laaste Bybelboek en dit is my bede, en sekerlik ook joune,

dat die Heilige Gees dit diep in ons wese sal ingraveer –

hoe wonderlik God is in Jesus Christus,

hoe seker sy heerskappy en oorwinning is, en

hoe wonderlik dit sal wees vir gelowiges wanneer Hy kom.

 Dan sal ons spontaan en aanhoudend uitroep – Kom Here, kom gou!

So... Ek het geweet vandag sou kom dat ons stelselmatig deur Openbaring gaan werk,

maar ek het nog altyd gevoel ek is te lig in die broek om hierdie grootse werk aan te pak, en ek voel nog steeds so. (Jy dalk ook?)

En daarom vra ek weer, en selfs meer as gewoonlik –

bid saam met my dat die Heilige Gees sy bedoeling vir my en vir julle sal duidelik maak;

dat Hy ons sal help om nie te verdwaal agter ons eie nuuskierigheid aan nie,

en meer nog, dat ons nie ons ore sal uitleen aan ander se gissings en voorspellings en sensasie en beterweterigheid nie.

Bid dat die Heilige Gees ons sal laat hoor en sien wat Hy wil hê ons moet hoor en sien, dat ons sal verstaan wat Hy wil hê ons moet verstaan.

(Selfs al sou daar steeds dinge wees waarvan ons nie seker is nie of wat ons nie verstaan nie.)

En vra dat ons die boodskap wat Hy vir ons bedoel ter harte sal neem en dat ons sal reageer soos wat Hy wil hê ons moet.

Openbaring is ŉ boek vol misterieuse simboliek met versluierde betekenis en daarom is die gevaar groot om die pot heeltemal mis te sit.

Meeste verklarings, amper almal wat met groot sensasie op sosiale media versprei word, is meer warrelwind as waarheid.

Dit gryp mense aan wat die Bybel nie ken nie, of wat liggelowig op hol gaan oor elke nuwe bangmaak storie, of oproep dat jy jou ware geloofskleure sal wys deur saam op die perd te spring op een of ander kruistog.

(Ag, dink maar aan die nonsies wat gereeld die rondte doen oor dinge soos die merk van die dier...)

Pas veral op vir verklarings wat só rondspring in die Bybel dat dit jou laat dink aan iemand wat oor ŉ rivier probeer kom deur van een klip na ŉ ander te spring om droog aan die anderkant te kom.

Jy sal dit maklik herken – een na die ander teks word ingeryg sonder om die konteks daarvan in ag te neem.

Dit is wolwe in skaapsklere wat so met die Bybel werk – enige aap kan dit doen...

 Bly weg daarvan – sit af, stap uit...

Die soektog na die boodskap wat God vir ons bedoel gaan ek natuurlik nie op my eie aanpak nie.

In die proses gaan ek veral drie Bybelverklaarders se werk gebruik – Leon Morris, William Hendriksen en Herman Hoeksema. Hier-en-daar nog ander ook...

Ek noem dit sodat jy weet ek suig nie net aan my eie duim nie,

en ook om te vra dat julle nie al wat video clip is vir my sal aanstuur nie –

 ek gaan regtig nie daarvoor ook nog tyd hê nie.

Daar is vier algemene benaderings of uitgangspunte in die verstaan van Openbaring.

Party reken dat alles reeds gebeur en klaar afgespeel het (preteriste); ander sê weer dat niks daarvan al gebeur het nie en dat dit alles nog in die toekoms lê (futuriste).

Dan is daar mense wat glo dat alles in die boek in dieselfde historiese volgorde afspeel soos wat dit hoofstuk-vir-hoofstuk opgeteken is.

Die vierde benadering (idealiste), waarmee ek meestal saamstem, is dat dele reeds gebeur het ... maar steeds en aanhoudend aan die gebeur is terwyl party wel nog net in die toekoms voorlê. Verder ook dat die klem baie keer nie soseer op elke gebeurtenis of insident self val nie, maar op die geestelike perspektief daarvan.

As alle reeds klaar gebeur het sou die openbaring maar min waarde inhou vir die kerk van vandag,

en as alles nog in die toekoms sou wees het die openbaring byna niks beteken vir daardie gelowiges 2000 jaar gelede vir wie die boodskap in die eerste plek bedoel was nie.

En soos ons deur die boek werk dink ek sal ons saam agterkom dat die gebeure nie hoofstuk-vir-hoofstuk so een-na-die-ander op mekaar volg nie.

Jesus se wederkoms of sy oordeel word byvoorbeeld ŉ paar keer uitgebeeld terwyl daar tog nie drie of vier wederkomste sal wees nie.

Dit is nou genoeg van vooraf opmerkings, kom ons begin: **<< Lees Op. 1:1-3 >>**

ŉ Openbaring is om iets bekend te maak wat voorheen onbekend was, soos om ŉ standbeeld te onthul.

Eers is die beeld toegegooi onder ŉ doek sodat jy nie kan sien wat dit is nie, en dan trek iemand die doek af en die beeld word onhul, dit word bekend gemaak, dit word openbaar.

Dit is wat hierdie boek is – ŉ openbaring, ŉ onthulling. (ŉ Apokalips in Grieks.)

Die openbaring is deur die drie-enige God aan Jesus Christus gegee.

Hy was nie in sy menslike natuur alwetend soos in sy goddelike natuur nie en daarom dat Hy die openbaring van God moes ontvang het.

Dit is soos Hy in Joh. 8:28 gesê het, *“uit Myself doen ek niks nie; maar net wat my Vader My geleer het, dit spreek Ek.”*

Jesus Christus gee hierdie openbaring wat Hy van God ontvang het aan al sy dienaars gegee,

aan daardie gelowiges omtrent 2000 jaar gelede en netso aan alle gelowiges deur die eeue tot vandag en verder vir almal wat nog na ons sal kom.

Hy gebruik sy engel om die openbaring in beelde vir sy ou gryse apostel Johannes te wys en

wat hy toe neergeskryf het ŉ brief aan die kerk van sy tyd – en aan die kerk van alle tye en alle plekke.

Daar is geen aanduiding dat Jesus ŉ bepaalde engel gebruik het hiervoor nie – al die engele is tog sý engele.

Deur hierdie openbaring wil Hy wys wat gou moet gebeur, binnekort.

Dit beteken binnekort vir die eerste lesers destyds, maar netso steeds binnekort vir ons vandag en vir hulle wat na ons sou kom.

Om vir al die lesers en hoorders van die boek deur al die eeue ŉ seën te wees, soos v. 3 beloof,

moet ons verklarings altyd gemeet kan word daaraan dat dit nie net vir ons waar kan wees nie, maar ook vir hulle voor en na ons...

Maar is “binnekort” en “gou” nie al lankal verby nie?

Ons moet onthou dat dit God se openbaring is en ons moet ingedagte hou dat ons begrip van tyd van syne baie verkil.

Dit is wat Petrus in 2 Pet. 3:8 probeer verduidelik as hy skryf dat ŉ duisend jaar vir God soos een dag is en een dag soos duisend jaar.

Petrus gee NIE daar ŉ formule om die tye in Openbaring uit te reken soos party dit in dwase “wysheid” wil doen nie. Binne konteks wil hy aandui dat God bo en buite ons kortstondige tydsgebondenheid is.

Die openbaring gaan nie net gou of binnekort gebeur nie, dit “moet” gebeur.

Dit is in God se raadsplan dat dit sal gebeur, en dan sál dit want Hý sal daarvoor sorg.

Die bedoeling van die openbaring is nie dat ons die gebeure wat kom sal kan teenstaan en voorkom of selfs bietjie sal kan uitstel nie.

Hoe onnosel moet jy dan nou wees om die wederkoms van Christus te wil vertraag?

God openbaar aan ons dat dit móet gebeur sodat ons nie sal skrik of paniekerig sal raak wanneer dit wél gebeur nie.

Ons weet mos nou dit kom, en wanneer dit kom dat weet ons dat dit God nie verras of onkant vang nie, dat dit nie sy heerskappy of die finale uitkoms van sy heerlikheid in gevaar stel nie –

en netso weet ons dat niks ons van die liefde in Christus kan skei nie (Rom. 8:35-39),

en dat niemand die wat die Vader aan Christus gegee het uit sy hand kan ruk nie (Joh. 10:29).

 Laat die diere en die drake en die antichriste maar kom...

 ons het die openbaring van God se heerskappy en Christus se oorwinning!

Die inhoud van die openbaring sal gaandeweg duidelik word soos ons deur die boek lees en luister. En tog is die kern daarvan reeds duidelik in die heel eerste drie woorde...

Reg van die begin af het God Homself al bekend gemaak in die skepping.

Gaandeweg al meer – in die lewens van sy mense en deur sy profete in die Ou Testament met Jesus Christus as die beloofde Verlosser.

Op sy tyd het Hy gekom as die Seun van God wat mens geword het in Jesus Christus. Sy lewe en sy woorde, sy dade en sy karakter was ŉ baie duidelike Godsopenbaring met die hoogtepunt in sy offerdood aan die kruis, sy oorwinning in opstanding en die heerlikheid van sy hemelvaart.

Deur die apostels het die openbaring verder gegaan – maar dit is meestal ŉ verduideliking en ŉ toepassing van wat God reeds geopenbaar het in Christus.

En na sy hemelvaart, met al die briewe en boeke van die Nuwe Testament, wil mens amper vra – en nou, wat nou?

In hierdie brief van Johannes aan die kerk van alle tye ontvang ons ŉ openbaring van Hom wat na sy hemelvaart aan die regterhand van sy Vader is.

 Daar uit die hemel kom die onthulling van God wat binnekort moet gebeur...

 En die kern van die openbaring?

Die eerste drie woorde – “Apokalypsis Jesous Christos” – “Openbaring Jesus Christus”

Dit word meestal vertaal met die “Openbaring deur Jesus Christus” en dit is reg want Hy is die geloofwaardige getuie deur wie die openbaring aan ons gegee word.

Maar dit kan netsowel vertaal word met die “Openbaring van Jesus Christus” (OAV) wat dieselfde beteken, ... maar ook baie meer...

Dit beteken dat Jesus Christus nie net die een is wat die openbaring gee nie, maar dat Hy ook die een is wat openbaar word.

Ons sal nog daarby kom maar Hy is die hoofkarakter in hierdie Openbaring –

 Hy is die Een wat die gemeentes besoek (Op. 1:12-2-20),

Hy is die een wat waardig is om die boek van die lewe oop te maak (Op. 5:5),

 Hy is die een in wie se bloed die gelowiges se klere gewas word (Op. 7:14),

 Hy is die een wat gou weer kom (Op. 22:7,20).

Wanneer enige verklaring uit Openbaring ŉ ander boodskap het as Jesus Christus

en ons sekerheid in Hom en sy heerskappy en sy mag en sy liefde en sy bewaring en sy oorwinning en sy heerlikheid

en ons as gelowiges saam met Hom...

dan het jy nog nie die volle waarheid beet nie.

Hierdie is nie ŉ openbaring vir nuuskieriges nie, dit is nie vir sensasie om massahisterie met dieper geheimenisse in beterweterigheid op te sweep of vrees in te boesem nie. Die bedoeling is nié om ons bang te maak nie maar om ons te troos en moed te gee.

Dit is nie ŉ magiese geskrif om die toekoms te voorspel en datums van lyding en verlossing op te tower en mense aan te hits tot opstand nie.

Dit is ŉ kyk vanuit die hemelse, geestelike kant af om ons gespartel duskant die graf voor Jesus se wederkoms in God se perspektief te sien.

En om Jesus Christus as absolute heerser met alle mag in hemel en aarde te sien en daarvan seker te wees.

Openbaring skyn ŉ ander lig op ons lewenspaadjies van beproewing en onreg en lyding;

dit help ons om te sien wat agter die skerms aan die gang is en dit verseker ons van die eindtelling in God se raadsplan –

 Jesus Christus se heerlikheid en elkeen wat glo saam met Hom

En daarom sal elkeen wat hierdie openbaring lees, en wat daarna luister en wat dit ter harte neem geseënd wees (v.3).

Nie met die weelde en sorgeloosheid waarvan die wêreld droom en waartoe die duiwel ons wil verlei nie.

Geseënd met ŉ “onverganklike, onbesmette, onverwelklike erfenis” wat reeds gereed is en in die hemel vir ons bewaar word (1 Pet. 1:4-5).

Geseënd met God se vrede wat alle verstand te bowe gaan (Fil. 4:7).

Omdat ons die hemelse perspektief vanuit Openbaring het word ons vrede nie omgeskommel deur praatjies van die Illuminti en die vry-messelaars en die antichriste en merke van diere en sulke dinge nie – selfs al was dit dalk die waarheid.

Ek sê weer...

As iemand se boodskap uit Openbaring nie God en Christus en die perspektief wat Hy bring as hooffokus het nie, dan moet jy nie so ŉ boodskap tot vir soetkoek opeet nie!

Daar sal heel waarskynlik steeds dinge in hierdie Openbaring en in die lewe wees wat ons nie verstaan en waarvan ons nie seker is nie.

Ons sien nog maar in ŉ dowwe spieël en ons ken maar ten dele (1 Kor. 13:12).

Maar daar is, en daar sal genoeg wees waarvan ons seker sal wees, wat ons voldoende sal verstaan sodat dit vir ons ŉ seën sal wees –

sekerheid van ons eindbestemming, en die vrede op pad daarheen wat deur geen dwaalwind deurmekaar gewaai sal kan word nie.

Maar let op dat hierdie seën nie vir almal is nie.

Net vir hulle wat die profesie lees, en hoor en wat dit ter harte neem.

Dit beteken dat jy dit in jou hart, in jou gedagtes en emosies en motivering laat inkom en dit jou gesindheid, jou ingesteldheid en lewensuitkyk verander.

Dit laat jou met ŉ ander “bril” kyk na hierdie ou lewe en al die moeilikheid wat nog kom.

 Jy hoor dit nie net nie, jy laat dit ingaan en jy gryp daaraan vas.

 Jy vertrou dit vir jou lewe en die lewe van jou geliefdes.

Die Openbaring van Jesus Christus –

mag ek en jy dit lees en hoor, mag ons dit ter harte neem sodat ons lewens nooit weer dieselfde sal wees nie.

Mag ons die seën van God in oormaat ontvang terwyl ons vir ŉ tyd so saam-saam deur sy Openbaring aan Jesus Christus deur gaan werk.

Amen.